Broj: 711I-1868-P-320-19/21-08-19

Zagreb, 21. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu** **dužnosnika Željka Turka, gradonačelnika Grada Zaprešića,** na 146. sjednici, održanoj 21. listopada 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Željka Turka, gradonačelnika Grada Zaprešića, vezano uz okolnosti da je dužnosnik političkom trgovinom odnosno imenovanjem članova gradskog vijeća Grada Zaprešića u Savjet za turizam i ulaganja i Savjet za razvojne projekte i investicije te kao svoje osobne savjetnike, održavao većinu u Gradskom vijeću Grada Zaprešića, neće se pokrenuti, s obzirom da iz prikupljenih podataka i dokumentacije** **ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

 Povjerenstvo je dana 31. listopada 2019.g. zaprimilo neanonimnu prijavu mogućeg sukoba interesa koja je u Povjerenstvu zaprimljena pod poslovnim brojem: 711-U-3689-P-320/19-01-4. U predmetnoj prijavi navodi se da gradonačelnik Grada Zaprešića političkom trgovinom podmićuje gradske vijećnike čime održava većinu od 11 zastupnika u gradskom vijeću, a imenovani vijećnici pristaju na takvo postupanje jer imaju izravne ili neizravne financijske koristi od toga.

 U dopuni prijave zaprimljenoj istoga dana prijavitelj navodi da gradonačelnik Željko Turk političkom trgovinom podmićuje gradske vijećnike u Gradskom vijeću grada Zaprešića, i to …………………………………………………………………. te da takva praksa traje već dulje vrijeme, a prema saznanju podnositelja prijave zasigurno od 2013. godine pa sve do danas. Podnositelj prijave navodi da su u mandatu gradonačelnika Turka od 2013-2017 godine imenovane osobe također bili članovi gradskog vijeća grada Zaprešića, a da dana 1. srpnja 2013. gradonačelnik Željko Turk donosi Odluku o osnivanju Savjeta za razvojne projekte i investicije, KLASA: 022-01/13-03/01, URBROJ: 238-33-02/1-13-1, te bez ikakve podloge utemeljene na iskustvu i/ili naobrazbi u isto imenuje ………………………………………………………… (sva trojica članovi stranke ………. ), zatim ……………………. i ………………. osobno, te ………………. (predsjednik izvršnog odbora NK Inter Zaprešića) i ……………….. (član izvršnog odbora NK Inter Zaprešića, direktor ZAPREŠIĆ d.o.o. za obavljanje komunalnih djelatnosti, direktor VODOOPSKRBA I ODVODNJA ZAPREŠIĆ d.o.o. za usluge, redoviti član savjeta), te dva pročelnika grada …………. i …………………... Nadalje, podnositelj navodi kako dana 01. travnja 2014. gradonačelnik donosi Odluku o izmjenama i dopunama Odluke o osnivanju Savjeta za razvojne projekte i investicije, KLASA: 022-01/14-03/06, URBROJ: 238-33-02/1-14-1, kojom pročelnike …………. i …………………. zamjenjuje novim članovima …………………….. (član HSU čiji je predsjednik ……………. u isto vrijeme bio gradski vijećnik Grada Zaprešića) te ………………….. (član HSP AS, te ujedno i član nadzornog odbora tvrtke Zaprešić d.o.o. u kojoj tvrtci Grad Zaprešić ima većinski udio), a 21. prosinca 2016. Turk također donosi Odluku o II izmjenama i dopunama Odluke o osnivanju Savjeta za razvojne projekte i investicije, KLASA: 022-01/14-03/06, URBROJ: 238-33-02/1-16-4 kojom, povodom ostavke …………………… i …………………., imenuje nove članove ……………… i ………. ……….., obojicu članove stranke Glas Zaprešića vijećnika Darija Baće, dok je ……………… bio gradski vijećnik u Gradskom vijeću Grada Zaprešića. Nadalje, navodi se da su Zaključkom gradonačelnika od 02. srpnja 2013. svi imenovani članovi dobivali su mjesečnu naknadu u neto iznosu od 3.000,00 kn, a koja naknada je Zaključkom od 01. travnja 2015.g. smanjena na 2.700,00 kn neto, sve radi financijskih poteškoća u kojima se zatekao Grad Zaprešić (u isto vrijeme smanjene su i plaće zaposlenicima u Gradu Zaprešiću). Navodi se i kako 30. svibnja 2017. pred istek mandata i nove lokalne izbore gradonačelnik donosi Zaključak kojim se utvrđuje prestanak rada savjeta za razvojne projekte i investicije. Nadalje, navodi se da 01. srpnja 2013. dužnosnik sklapa zasebne Ugovore o djelu sa …………………………………….. (član HSP AS), kojim ugovorima su isti zaduženi za savjetovanje gradonačelnika, s time da obojica dobivaju naknadu od po 7.950,00 kn neto (koja je također Zaključkom od 31.prosinca 2015. smanjena na 7.155,00 kn neto). Podnositelj ističe i da nakon završetka lokalnih izbora 2017. gradonačelnik ponovno 01. siječnja 2018. donosi Odluku o osnivanju Savjeta za turizam i ulaganja KLASA: 022-01/18-01/01, URBROJ: 238/33-02/1-18-1, te u isti imenuje ………….. ………………………… , zatim ……………………………………………….. (svih troje članovi Glas Zaprešića ………….), ………………. (HSU kojeg je predsjednik …………….. također vijećnik), te ponovno …………….. Podnositelj prijave ukazuje i na datum donošenja Odluke, a koji datum je u Republici Hrvatskoj državni praznik i neradni dan. Navodi se da je

Zaključkom od 05. siječnja 2018. gradonačelnik odredio i mjesečnu naknadu članovima savjeta u iznosu od 2.700,00 kn neto. Podnositelj ističe kako nakon lokalnih izbora gradonačelnik u gradskom vijeću ima većinu od 11:10 gradskih vijećnika, te je svaki član savjeta koji je ujedno vijećnik također i "ruka prevage" u gradskom vijeću. Također, podnositelj navodi da nakon lokalnih izbora ……………… koalira sa strankom gradonačelnika (HDZ), te od 01.srpnja 2017. postaje direktor tvrtke Sjever sjeverozapad d.o.o. (TV Zapad, lokalna TV postaja), a koja se izdašno financira iz gradskog proračuna, odnosno u 2016. i 2017. u iznosu od 510.000,00 kn bruto, a u proračunu za 2018.g. planirano je 600.000,00 kn neto, odnosno 750.000,00 kn. Podnositelj navodi i da su na sjednici gradskog vijeća Grada Zaprešića održanoj 19. prosinca 2017.g. vijećnici stranke SDP podnijeli amandman na proračun koji je predložio gradonačelnik a koji se odnosio na ukidanje ovoga savjeta i usmjeravanje sredstava na financiranje dodatnog tima hitne pomoći, no nadglasani su 11:10 pri čemu su u glasanju izravno sudjelovali i utjecali na ishod vijećnici …………………………….. Pri tome, podnositelj ističe da su vijećnici …………………. izravno utjecali na vlastite pozicije i novčane prihode u navedenom savjetu, dok su ………………… utjecali na pozicije članova svojih stranaka u tom savjetu.

Ujedno, ističe da konstantnim sudjelovanjem na sjednicama navedeni redovito donose odluke kojima izravno doprinose sami sebi, odnosno svojim pozicijama (primjerice povećanje proračunskih izdataka za tvrtku Sjever Sjeverozapad, razne donacije i slično). Podnositelj navodi da sukladno svemu navedenom smatra da postoji osnovana sumnja da su u djelovanju gradonačelnika ostvarena sva bitna obilježja sukoba interesa budući da svojim odlukama proračunska sredstva koristi za kupovinu vlasti odnosno održavanja većine u Gradskom vijeću Zaprešića.

 Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Željko Turk obnašao dužnost gradonačelnika Grada Zaprešića u mandatu 2013.-2017.g. i 2017.g.-2021.g. te da navedenu dužnost obnaša ponovno od dana 4. lipnja 2021.g. Slijedom navedenog, povodom obnašanja navedene dužnosti, dužnosnik Željko Turk obvezan je postupati sukladno odredbama ZSSI-a.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona su osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

 Povjerenstvo je radi utvrđivanja navoda iz prijave zatražilo od Grada Zaprešića podatke o tome je li gradonačelnik Grada Zaprešića, Željko Turk, 2013.g. osnovao Savjet za razvojne projekte i investicije te ukoliko jest, koji je razlog osnivanja Savjeta, tko su bili ili jesu članovi Savjeta, tko ih je imenovao, kojim kriterijima se vodilo prilikom odabira članova Savjeta, jesu li članovi za svoj rad primali naknadu, ukoliko su članovi Savjeta za svoj rad primali naknadu, temeljem kojeg akta i koliko je ona iznosila. Povjerenstvo je zatražilo i podatak je li Savjet prestao s radom i ukoliko jest, koji je razlog prestanka rada Savjeta, je li gradonačelnik Grada Zaprešića, Željko Turk, za svoje savjetnike 2013.g. imenovao …………………………….., ukoliko jest, je li s istima bio sklopljen ugovor o radu/djelu, odnosno temeljem kojeg akta su isti zaposleni i jesu li za pružanje navedenih usluga primali naknadu, je li gradonačelnik Grada Zaprešića, Željko Turk, 2017.g. osnovao Savjet za turizam i ulaganja, ukoliko jest, koji je pravni temelj za osnivanje Savjeta, koji je djelokrug Savjeta te tko su bili /jesu članovi Savjeta, tko ih je imenovao, kojim se je kriterijima rukovodilo prilikom odabira članova Savjeta i jesu li članovi za svoj rad primali naknadu te ukoliko su članovi Savjeta za svoj rad primali naknadu, temeljem kojeg akta su je primali i koliko je ona iznosila, je li Savjet prestao s radom i ukoliko jest koji je razlog prestanka rada Savjeta, je li tvrtka „Sjever sjeverozapad d.o.o.“ financirana iz gradskog proračuna, ukoliko jest koliki je iznos planiran i dodijeljen navedenoj tvrtki u 2016., 2017., 2018., 2019. i 2020.g.

 Grad Zaprešić odgovorio je na traženje Povjerenstva dopisom KLASA:022-01/20-01/11, URBROJ: 238-33-02/1-3 od 20. rujna 2020.g. navodeći da je ulaskom Republike Hrvatske u Europsku uniju, s ciljem realizacije projekata financiranih iz EU fondova 2013. godine, gradonačelnik kao svoje savjetodavno tijelo imenovao Savjet za razvojne projekte i investicije čiji su članovi bili iz različitih političkih opcija, a koji je djelovao do isteka mandata gradonačelnika 2017.godine. Grad navodi da je sukladno članku 129. b Ustava Republike Hrvatske (Narodne novine br. 56/90, 135/97, 08/98, 113/00, 124/00, 28/01, 41/01, 55/01, 76/10, 85/10, 05/14) propisano da „jedinice lokalne i područne (regionalne) samouprave imaju pravo u okviru zakona, svojim statutima samostalno urediti unutarnje ustrojstvo i djelokrug svojih tijela te ih prilagoditi lokalnim potrebama i mogućnostima". Isto tako, navodi se da je u Statutu Grada Zaprešića (Službene novine Grada Zaprešića br. 04/09, 02/13, 06/13- pročišćeni tekst, 07/14, 01/18 i 02/20) propisano da je gradonačelnik ovlašten „odlučivati o osnivanju i imenovanju povjerenstava i drugih radnih tijela, kao savjetodavnih tijela u obavljanju poslova iz njegove nadležnosti". Ističe se da su Statut i sve izmjene i dopune Statuta Grada Zaprešića, sukladno članku 79. i 80.Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17 i 98/19, dalje u tekstu ZLP(R)S), dostavljene na nadzor zakonitosti Uredu državne uprave u Zagrebačkoj županiji te nisu utvrđene nikakve nepravilnosti te je iste godine, 2009. godine, sukladno Statutu Grada Zaprešića donesen i Poslovnik o radu gradonačelnika Grada Zaprešića (Službene novine Grada Zaprešića br. 01/10) kojim je uređeno ustrojstvo, način rada i odlučivanja gradonačelnika Grada Zaprešića. Odredbama članaka 5. i 6. gradonačelniku je dana ovlast da osniva radna tijela radi stručne obrade pojedinih pitanja, davanja mišljenja o pojedinim pitanjima i radi praćenja stanja u određenim područjima, odnosno za pripremu određenog materijala iz njegova djelokruga rada. Određeno je također da radno tijelo ima predsjednika i određen broj članova koji se biraju iz reda stručnih i javnih djelatnika, službenika Gradske uprave, te drugih osoba koje mogu pridonijeti radu radnog tijela. Člankom 10. uređen je i rad kolegija gradonačelnika kao stalnog savjetodavnog stručnog tijela koji čine gradonačelnik, zamjenici gradonačelnika i pročelnici upravnih tijela Grada Zaprešića. Nadalje, navodi se da su prema Odluci o osnivanju Savjeta za razvojne projekte i investicije od 01. srpnja 2013.g. članovi Savjeta za razvojne projekte i investicije bili: …………………………………………………………………………………………. te da su 01. travnja 2014.g. umjesto ………………………………….. imenovani ………………….. i ………………….., a 21. prosinca 2016.g. umjesto ………………. i ……………… imenovani su ……………… i …………….. Navodi se i da su članovi za svoj rad primali naknadu. U dopisu se ističe da je praksa jedinica lokalne samouprave, nakon zakonskog ukidanja gradskih i općinskih poglavarstva (izvršnu tijela su bila gradonačelnik i gradsko poglavarstvo, odnosno općinski načelnik i općinsko poglavarstvo) 2009.g., imenovanje savjetodavnih tijela. Navodi se da su u Savjet su uključene sve interesne skupine društva - predstavnik umirovljenika, mjesne samouprave, gospodarstvenici, trgovačka društva u vlasništvu grada, a obzirom da Zakon ne propisuje potrebnu stručnu spremu, znanja i iskustvo za savjetodavna tijela, gradonačelnik slobodnom ocjenom za određena područja imenuje svoje savjetnike. Nadalje, navodi se da su članovi Savjeta za svoj rad dobivali mjesečnu naknadu u iznosu od 3.000,00 kn neto, temeljem Zaključka Gradonačelnika od 01. travnja 2014.g., a da je naknada članovima smanjena na mjesečni iznos od 2.700,000 kn, temeljem Zaključka Gradonačelnika od 01.travnja 2015.g. Isto tako navodi se da je Savjet prestao s radom 31.svibnja 2017.g., temeljem Zaključka Gradonačelnika od 30.svibnja 2017.g., uslijed isteka mandata gradonačelnika. Nadalje, Grad ističe da je gradonačelnik 2013.g. za svoje savjetnike imenovao ……………………………. te da je s istima sklopljen Ugovor o djelu temeljem kojih su zaduženi za savjetovanje uz mjesečnu naknadu u iznos od 7.950,00 kn, određenu temeljem Zaključka Gradonačelnika od 02. srpnja.2013.g te da je navedeni iznos smanjen na iznos od 7.155,00 kn, temeljem Zaključka Gradonačelnika od 09. srpnja 2015.g.

 Nadalje, Grad navodi da je slijedom dobrih iskustava sa radom savjetodavnog tijela, a s ciljem nastavka dobre prakse sudjelovanja u odlučivanju u projektima od interesa za Grad, gradonačelnik početkom 2018. godine imenovao savjetodavno tijelo - Savjet za turizam i ulaganja. Navodi se da Savjet za turizam prati stanje, proučava i obrađuje pitanja iz područja turizma predlaže mjere i aktivnosti usmjerene razvoju i ulaganjima u turizam, daje mišljenja i prijedloge o pojedinačnim razvojnim projektima i ulaganjima vezanima za turizam, izrađuje informacije i analize o stanju u turizmu i načinu korištenja gospodarskih resursa za razvoj pojedinih selektivnih oblika turizma, predlaže koncepciju i politiku razvoja pojedinih selektivnih oblika turizma i poticajne mjere za njihov razvoj i unapređenje, surađuje s gradskim upravnim tijelima u vezi s osiguranjem uvjeta za razvoj turizma i potencijalnim ulaganjima u isti te surađuje s drugim nadležnim tijelima i ustanovama i obavlja i druge poslove po nalogu gradonačelnika. Nadalje, navodi se da su članovi Savjeta za turizam i ulaganja: ……………………………………………………………………………………. s time da je 21.lipnja 2020.g. ……………………… obavijestio Grad da zbog poslovnih obveza nije više u mogućnosti nastaviti rad u Savjetu te da do dana pisanja ovog dopisa nije imenovan novi član. Ističe se i da članovi za svoj rad primaju naknadu. U odnosu na izbor članova Grad navodi da obzirom da Zakon ne propisuje potrebnu stručnu spremu, znanja i iskustvo za savjetodavna tijela, gradonačelnik slobodnom ocjenom za određena područja imenuje svoje savjetnike. Navodi se i da su članovi Savjeta su za svoj rad dobivali mjesečnu naknadu u iznosu od 2.700,00 kn neto, temeljem Zaključka Gradonačelnika od 05.siječnja 2018.g, a naknada im je smanjena na iznos od 375,00 kn neto po sjednici na kojoj su nazočni, temeljem Zaključka Gradonačelnika od 02. siječnja 2019.g. te da Savjet nije prestao s radom.

 Nadalje, navodi se da sukladno Ugovoru između Grada Zaprešića i trgovačkog društva Sjever Sjeverozapad d.o.o., a koji se odnosi na pružanju usluga medijskog praćenja i događanja od važnosti za građane grada Zaprešića u informativnim i ostalim emisijama vlastite produkcije TELEVIZIJE ZAPAD u proračunu Grada Zaprešića se osigurava iznos za njegovo izvršenje.

Napominje se da je TV Zapad nasljednica Televizije Zaprešić koja je još 2009. godine započela s radom kao lokalna kablovska televizija i koja je s vremenom je postala najrelevantniji medij u zaprešićkom kraju. Ističe se da je u travnju 2015. godine Televizija Zapad dobila koncesiju za zemaljsko emitiranje na širem području Zaprešića (Grad Zaprešić te općine Bistra, Brdovec, Dubravica, Jakovlje, Luka, Marija Gorica i Pušća) te je od kablovske televizije pretvorena u televiziju sa zemaljskim emitiranjem putem antene. Nadalje, ističe se da Grad Zaprešić, sukladno odredbama Zakona o javnoj nabavi, ima sklopljene Ugovore o produkciji lokalnog programa, odnosno ugovore o medijskom praćenju još od 2009. godine. Uz medijsko praćenje, posebno se plaća izrada filmova za potrebe svečane sjednice i dodjele priznanja, izrada promotivnih filmova i spotova te objava čestitki. Napominje se kako se TV Zapad ne financira isključivo iz proračuna Grada Zaprešića već se financira iz brojnih izvora- HAVC, Ministarstva, prihoda od reklama, općina, gradova i županija s kojima ima sklopljene Ugovore te da je TV Zapad u 100% privatnom vlasništvu, a član društva imenuje direktora. Grad navodi da su dolaskom ……….. dana 07. srpnja 2017.g. na mjesto direktora Televizije, kao osobe sa potrebnim kvalifikacijama, medijskim iskustvom i iskustvom u marketingu, producirane i realizirane nove emisije te je ujedno i pokrenut razvoj portala TV Zapad, a TV Zapad postala je dostupna i na IPTV platformi.

 Grad navodi i kako Rad Savjeta za turizam i ulaganja, kao tijela za podršku i potporu realizaciji projekata koji je već dva mandata aktivan, nije vezan uz političku situaciju, niti su imenovanja članova Savjeta uvjetovanja od strane pojedinih političkih stranka. Napominje se i da Gradsko vijeće Grada Zaprešića od 2013. godine, sukladno izmjenama i dopunama ZLP(R)S ima ukupno 21. vijećnika, da je na lokalnim izborima 2013. godine koalicijska lista HDZ, HSS, HSP AS, BUZ, ZS, DSU osvojila u Gradskom vijeću Grada Zaprešića 9 mandata te je nakon pobjede gradonačelnika Željka Turka u drugom krugu lokalnih izbora, a prije konstituiranja Gradskog vijeća Grada Zaprešića, stranka HSU koja je u izborima koalirala sa strankama SDP i HSLS, napustila navedenu koaliciju te se pridružila koaliciji HDZ, HSS, HSP AS, BUZ, ZS, DSU čime je vladajuća koalicija ostvarila većinu glasova u vijeću (11 glasova od 21). Nakon formiranja Gradskog vijeća u kojoj je vladajuća koalicija već ostvarila većinu strankama iz koalicije HDZ, HSS, HSP AS, BUZ, ZS, DSU te pridruženim članovima-HSU, gradonačelnik je u srpnju 2013. godine kao svoje savjetnike imenovao ……………, predstavnika stranke HSP AS, ujedno i koalicijskog partnera s lokalnih izbora 2013. godine koji nije bio član Gradskog vijeća te ………………… koji također nije bio član Gradskog vijeća. Navodi se i da savjetnici gradonačelnika nisu bili u radnom odnosu u Gradu Zaprešiću već su imenovani savjetnicima temeljem Ugovora o djelu. Obzirom da se ne radi o radnom odnosu, na iste se ne odnose prava i obveze iz Zakona o službenicima i namještenicima u lokalnoj i područnoj (regionalnoj) samoupravi (Narodne novine br. 86/08, 61/11, 04/18 i 112/19) i isti se ne imenuju provođenjem oglasa ili natječaja te se na njih ne odnose odredbe o potrebi određene stručne spreme ili struke. Nadalje, ističe se da je gradonačelnik 2013. godine, kao svoje savjetodavno tijelo, imenovao Savjet za razvojne projekte i investicije čiji su članovi bili iz različitih političkih opcija, a koji je djelovao do isteka mandata gradonačelnika 2017. godine, a da je slijedom dobrih iskustava sa radom savjetodavnog tijela, gradonačelnik je početkom 2018. godine imenovao savjetodavno tijelo - Savjet za turizam i ulaganja. Napominje se da su članovi Savjeta donijeli Plan rada te su među njima raspoređeni projekti te da je donošenjem Proračuna za 2019. godinu, od 01. siječnja 2019. godine članovima navedenog Savjeta naknada za rad smanjena te iznosi 375,00 kn po sjednici Savjeta na kojoj je član nazočan, no neovisno o iznosu naknada, Savjet i dalje aktivno djeluje pa su tako s ciljem pripreme i provedbe projekata od zajedničkog interesa te razvoja znanstvene i obrazovne suradnje, Grad Zaprešić i Veleučilište Baltazar potpisali 2019. godine Sporazum o partnerstvu u kojem najveću ulogu ima Savjet za turizam i ulaganja Grada Zaprešića.

 Napominje se i da je vezano uz prijavu podnesenu Povjerenstvu podnesena i kaznena prijava protiv Željka Turka, ………………………………………………………………….zbog kaznenih djela zlouporabe položaja, trgovina utjecajem i podmićivanja zastupnika pod brojem: ………………, te da je Državnom odvjetništvu je dostavljena identična dokumentacija kao i Povjerenstvu te je utvrđeno da nema elemenata kaznenih djela, a kaznena prijava je odbačena.

 Uvidom u dostavljenu dokumentaciju Povjerenstvo je utvrdilo kako je člankom 38. Statuta Grada Zaprešića (Službene novine Grada Zaprešića br. 04/09, 02/13, 06/13- pročišćeni tekst, 07/14, 01/18 i 02/20) propisano da je u obavljanju izvršne vlasti gradonačelnik, između ostalog, ovlašten odlučivati o osnivanju i imenovanju povjerenstva i drugih radnih tijela kao savjetodavnih tijela u obavljanju poslova iz njegove nadležnosti.

 U Poslovniku o radu gradonačelnika Grada Zaprešića (Službene novine Grada Zaprešića br. 01/10) člancima 5. i 6. propisano je da gradonačelnik može osnivati radna tijela radi stručne obrade pojedinih pitanja, davanja mišljenja o pojedinim pitanjima i radi praćenja stanja u određenim područjima, odnosno za pripremu određenog materijala iz njegova djelokruga rada te da radno tijelo ima predsjednika i određen broj članova koji se biraju iz reda stručnih i javnih djelatnika, službenika Gradske uprave, te drugih osoba koje mogu pridonijeti radu radnog tijela.

 Povjerenstvo je od Grada Zaprešića naknadno, a s obzirom na odredbe Poslovnika o radu gradonačelnika Grada Zaprešića zatražilo objašnjenje koja je bila procedura izbora članova, odnosno kojim kriterijima stručnosti se vodio dužnosnik prilikom odabira prilikom imenovanja savjetnika.

 Grad Zaprešić odgovorio je dopisom KLASA: 022-01/20-01/11, URBROJ: 238-33-02/1-21-4 od 7. rujna 2021.g. navodeći da je jedan od ciljeva rada gradonačelnika na početku novog mandata 2013. godine bio, sukladno predizbornim najavama, raditi na razvoju turizma na području Grada Zaprešića, planiranju novih projekata, unaprjeđenju sustava socijalne skrbi te zaštiti okoliša te je kao jedan od početnih koraka realizaciji gore navedenog bio imenovanje savjetnika i radnog tijela koji su se detaljnije bavili navedenim temama. Savjetnici nisu bili u radnom odnosu u Gradu Zaprešiću već su imenovani savjetnicima temeljem Ugovora o djelu ili Odlukom o osnivaju savjeta. Obzirom da se ne radi o radnom odnosu, na iste se ne odnose prava i obveze iz Zakona o službenicima i namještenicima u lokalnoj i područnoj (regionalnoj) samoupravi (NN 86/08, 61/11, 04/18), odnosno isti se ne imenuju provođenjem oglasa ili natječaja te se na njih ne odnose odredbe o potrebi određene stručne spreme ili struke. Također, napominje se kako ni kod imenovanja savjetnika Predsjednika RH, predsjednika Vlade ili ministara, ne postoje propisani kriteriji, mjerila i uvjeti za imenovanje kao ni zakonske odredbe o visini naknade već je imenovanje prepušteno na izbor osobe koja imenuje osobu savjetnika. Nadalje, ističe se kako je 2013. godine osnovano radno tijelo: Savjet za razvojne projekte i investicije koji je djelovao do isteka mandata gradonačelnika 2017. godine. Članovi Savjeta razmatrali su potencijalne projekte Grada Zaprešića, predlagali rješenja, sudjelovali u izradi Proračuna itd. Slijedom dobrih iskustava sa radom tog savjetodavnog tijela, a s ciljem nastavka dobre prakse sudjelovanja u odlučivanju u projektima od interesa za Grad, Gradonačelnik je početkom 2018. godine ponovno imenovao savjetodavno tijelo Savjet za turizam i ulaganja. Članovi Savjeta donijeli su Plan rada te su među njima raspoređeni projekti. Grad Zaprešić dostavio je kratke životopise svih članova Savjeta kao i uspješno odrađene projekte u koje je Savjet bio uključen.

 U dopisu Grada ponovljeno je i kako su se osobe savjetnika imenovale u dobroj vjeri, u okviru ovlasti izvršnog tijela, a ne zbog političke trgovine, jer je na lokalnim izborima 2013. godine koalicijska lista HDZ, HSS, HSP AS, BUZ, ZS, DSU osvojila u Gradskom vijeću Grada Zaprešića 9 mandata. Ponavlja se kako je nakon pobjede gradonačelnika Željka Turka u drugom krugu lokalnih izbora, a prije konstituiranja Gradskog vijeća Grada Zaprešića, stranka HSU koja je u izborima koalirala sa strankama SDP i HSLS, napustila je navedenu koaliciju te se pridružila koaliciji HDZ, HSS, HSP AS, BUZ, ZS, DSU čime je vladajuća koalicija ostvarila većinu glasova u vijeću (11 glasova od 21) te je nakon formiranja Gradskog vijeća u kojoj je vladajuća koalicija već ostvarila većinu strankama iz koalicije HDZ, HSS, HSP AS, BUZ, ZS, DSU te pridruženim članovima- HSU, gradonačelnik u srpnju 2013. godine kao svoje savjetnike imenovao ………………….., predstavnika stranke HSP AS, ujedno i koalicijskog partnera s lokalnih izbora 2013. godine koji nije bio član Gradskog vijeća te …………….. koji također nije bio član Gradskog vijeća. Dakle, naglašava se da imenovanjem savjetnika nije ostvarena tzv. „politička trgovina" obzirom da je većina u vijeću već ostvarena sa 9 mandata članova koalicije HDZ-HSS-HSP AS-BUZ-ZS-DSU te 2 mandata pridruženih članova stranke HSU, odnosno da je vladajuća većina imala 11 glasova od ukupno 21.

 Uvidom u Rješenje Državnog odvjetništva, Ureda za suzbijanje korupcije i organiziranog kriminaliteta broj K-US-98/19 od 12. lipnja 2019.g. Povjerenstvo je utvrdilo da je protiv dužnosnika kao prvoosumnjičenog odbačena kaznena prijava zbog kaznenih djela zlouporabe položaja i ovlasti, trgovanja utjecajem i podmićivanja zastupnika budući je DORH utvrdio kako u postupanju dužnosnika, s obzirom na navode u prijavi, nije došlo do povrede Kaznenog zakona.

 Povjerenstvo ističe kako iz dostavljene dokumentacije ne proizlazi interesna povezanost dužnosnika Željka Turka s imenovanim osobama u smislu članka 4. stavka 5. ZSSI-a.

 Povjerenstvo ukazuje da je kroz svoju dosadašnju praksu zauzelo načelan stav da se članstvo dužnosnika i druge fizičke osobe u istoj političkoj stranci, pa samim time i pripadanje istoj koaliciji, samo po sebi ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, no ta okolnost nije sama po sebi dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

 Prema tome, da bi Povjerenstvo utvrdilo da je dužnosnik u obnašanju dužnosti u odnosu na određenu osobu bio u sukobu interesa, odnosno da je u odnosu na tu osobu imao određeni privatni interes koji je pretpostavio javnom, potrebno je da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana.

 Iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđena niti jedna druga činjenica ili okolnost koja bi povezivala dužnosnika Željka Turka s imenovanim osobama, osim činjenice da su pripadali istoj izbornoj koaliciji.

 Stoga je Povjerenstvo utvrdilo predmetnu prijavu neosnovanom i na temelju članka 39. stavka 1. ZSSI-a, donijelo odluku da neće pokrenuti postupak sukoba interesa kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Željko Turk, elektronička dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana